29 ಸಾಧಕರಿಗೆ ರಾಷ್ಟ್ರೀಯ ಬಾಲ ಪುರಸ್ಕಾರ, ಪುರಸ್ಕೃತರಲ್ಲಿ ಕರ್ನಾಟಕದ 2 ಮಕ್ಕಳು ನವದೆಹಲಿ: ಕರ್ನಾಟಕದ ಭರತನಾಟ್ಯ ಕಲಾವಿದ 17 ವರ್ಷದ ರೆಮೊನಾ ಇವೆಟೆ ಪೆರಿರಿಯಾ ಮತ್ತು ಪಿಯಾನೊ ಕಲಾವಿದ 14 ವರ್ಷದ ಸೈಯದ್ ಫತೀನ್ ಅಹ್ಮದ್ ಸೇರಿ ವಿವಿಧ ಕ್ಷೇತ್ರಗಳಲ್ಲಿ ಗಣನೀಯ ಸಾಧನೆ ಮಾಡಿದ 29 ಮಕ್ಕಳಿಗೆ ಪ್ರಧಾನಿ ನರೇಂದ್ರ ಮೋದಿ ರಾಷ್ಟ್ರೀಯ ಬಾಲ ಪುರಸ್ಕಾರ ಪ್ರಶಸ್ತಿ ನೀಡಿ ಗೌರವಿಸಿದರು. ಬ್ಲಾಕ್ ಚೈನ್ ತಂತ್ರಜ್ಞಾನದಲ್ಲಿ ಪುರಸ್ಕೃತರಿಗೆ ಡಿಜಿಟಲ್ ಪ್ರಮಾಣಪತ್ರ ವಿತರಿಸಿದ ಬಳಿಕ ಪ್ರಧಾನಿ ನಂತರ ಅವರೊಂದಿಗೆ ವರ್ಚುವಲ್ ವೇದಿಕೆಯಲ್ಲಿ ಸಂವಾದ ನಡೆಸಿದರು. ಪ್ರಶಸ್ತಿ 1 ಲಕ್ಷ ನಗದು, ಪದಕವನ್ನು ಒಳಗೊಂಡಿದೆ. ಸಾಂಸ್ಕೃತಿಕ ಕ್ಷೇತ್ರದ ಸಾಧನೆಯನ್ನು ಗುರುತಿಸಿ ಕರ್ನಾಟಕದ ಇಬ್ಬರನ್ನೂ ಗೌರವಿಸಲಾಗಿದೆ. ಕೋವಿಡ್ ಕುರಿತು ಜನರಿಗೆ ಎಚ್ಚರಿಸುವ ಮೊಬೈಲ್ ಅಪ್ಲಿಕೇಷನ್ ರೂಪಿಸಿದ್ದ ಬಿಹಾರದ 13 ವರ್ಷದ ಬಾಲಕ ಪಾಲ್ ಸಾಕ್ಷಿ, ಪಾರ್ಕಿನ್ಸನ್ ಕಾಯಿಲೆ ಇದ್ದವರಿಗೆ ನಡುಕದ ಪ್ರಮಾಣ ತಗ್ಗಿಸುವ, ಪರಿಕರ ಅನ್ವೇಷಿಸಿದ್ದ ಮಹಾರಾಷ್ಟ್ರದ 15 ವರ್ಷದ ಬಾಲಕಿ ಜೂಹಿ ಅಭಿಜಿತ್ ಕೇಶ್ಕರ್, ಕ್ಯಾಲಿಗ್ರಫಿಯಲ್ಲಿ 100 ಶೈಲಿಯ ಬರವಣಿಗೆಯಲ್ಲಿ ಸಿದ್ಧಹಸ್ತನಾಗಿದ್ದ ರಾಜಸ್ಥಾನದ 13 ವರ್ಷದ ಬಾಲಕ ಒಳಗೊಂಡಂತೆ ಆರು ವಿವಿಧ ಕ್ಷೇತ್ರಗಳಲ್ಲಿ ಒಟ್ಟು 29 ಮಕ್ಕಳಿಗೆ ಪ್ರಶಸ್ತಿಯನ್ನು ನೀಡಿ ಗೌರವಿಸಲಾಯಿತು.